በሙስሊሙ ማህብረሰብ የሚስተዋሉ መከፋፈሎችን ለማጥበብ  የሚያስችል ውይይት ይደረጋል
በሙስሊሙ ማህበረሰብ የሚስተዋሉ መከፋፈሎችንና ልዩነቶችን ለማጥበብ  የሚያስችል ረቂቅ  ሰነድን በማጠናቀቅ በህዝብ ውይይት ለማድረግ መዘጋጀቱን የሙስሊም መፍትሄ አፈላላጊ ኮሚቴ  አስታወቀ ።ኮሚቴው በዛሬው ዕለት ለመገናኛ ብዙሃን በሠጠው መግለጫ ኮሚቴው ከተቋቋመበት ጊዜ  አንስቶ ያከናወናቸውን ተግባራት ዘርዝሯል ።ኮሚቴው በመግለጫ የሙስሊሙን አንድነት ዳግም ለመመለስ የተወሰደው የቤት ሥራ  ለመፈጸም ሰፊ ጊዜ መድቦ የተለያዩ  ተግባራትን ሲፈጽም መቆየቱን  አንስቷል ።ኮሚቴው ከመሥረታው ጀምሮ የተሠጠውን ኃላፊነቱን ለመወጣት እንዲያግዘው እስካሁን  የህግ ጉዳዮችን ፣ የመዋቅር ጥናት፣ የኡለማዎች መግባቢያ ሰነድ ዝግጅትና የገንዘብ አፈላላጊ ንዑሳን ኮሚቴዎች ተዋቅረው ሥራዎችን በሚገባ መወጣታቸው በመግለጫቸው ተመልክቷል  ።አሁን በተዘጋጀው የኡለማዎች የመግባቢያ ሰነድ መሠረት የመጅሊሱን ፣ የኡላማ ንክር ቤቱንና የአገሪቱን የአስልምና ምክር ቤት አዲስ አቅጣጫ በማመላከት አላስፈላጊ የጭቅጭቅ መድረኮችን የሚያስቀር መሆኑ ተገልጿል ።በቅርቡ ኮሚቴው በተባበሩት የአረብ ኢምሬቶች የመጅሊሱን አወቃቀርና ሌሎች አሠራሮችን በተመለከተ  ልምድ  ቀስሞ  መምጣቱም  በመግለጫው  ተጠቁሟል ።በኮሚቴው  የተዘጋጀው ሰነድ  በመጪው ህዳር ወር በተመረጡ  የክልል ከተሞችና ወረዳዎች ውይይት  የሚደረግ መሆኑን  ተገልጿል ። ጠቅላይ ሚንስትር ዶክተር  አብይ  ባቀረቡት  ምክር ሓሳብ  መሠረት  ዘጠኝ አባላት  ያሉትን የሙስሊም መፍትሄ አፈላላጊ ኮሚቴ  ሰኔ 26፤ 2010 ዓም መቋቋሙ ይታወሳል ።